(2 ก.ค.48)รัฐบาลพร้อมแก้ไขปัญหาหนี้สินของเกษตรกรที่แท้จริงเท่านั้น โดยขณะนี้อยู่ระหว่างทำความตกลงกับสถาบันการเงิน  พันตำรวจโททักษิณ ชินวัตร นายกรัฐมนตรี กล่าวยืนยันในรายการนายกทักษิณฯคุยกับประชาชนว่า รัฐบาลจะแก้ไขปัญหาหนี้สินเกษตรกรตามที่ได้กล่าวไว้ให้ได้ แต่จะไม่รวดเร็วนัก เพราะต้องตกลงกับสถาบันการเงิน และธนาคารแห่งประเทศไทย ซึ่งอยู่ระหว่างดำเนินการเพื่อหาทางปรับโครงสร้างหนี้เกษตรกรรายย่อย ไม่ใช่เกษตรกรที่เป็นหนี้รายหนึ่ง 200 ล้านบาท ซึ่งลักษณะเช่นนี้เรียกว่าเจ้าของกิจการทางการเกษตรที่ต้องเข้าสู่กระบวนการปรับโครงสร้างหนี้ของธนาคารทั่วไป แต่หากเป็นเกษตรกรที่แท้จริงและเป็นหนี้ 100,000 กว่าบาท ก็จะเป็นลักษณะของการปรับโครงสร้างหนี้โดยการโอนหนี้จากภาคธนาคารเอกชนมาเป็นธนาคารภาครัฐ ซึ่งหลักประกัน คือ ที่ดินที่ถูกยึด ทั้งนี้ยืนยันว่าจะเร่งแก้ไขโดยด่วนและมอบให้นายพินิจ จารุสมบัติ รองนายกรัฐมนตรี ไปดูแลแล้ว  นอกจากนี้ นายกรัฐมนตรี กล่าวว่า คณะรัฐมนตรีได้อนุมัติงบชดเชยแก่ธนาคารเพื่อการเกษตรและสหกรณ์การเกษตร หรือ ธกส.จำนวนกว่า 200 ล้านบาท ในการแก้ปัญหาหนี้สินเกษตรกรตามโครงการส่งเสริม หรือ สงเคราะห์ของรัฐที่ทำแล้วไม่ได้ผล เพราะเกิดจากการคิดเองแล้วทำไปโดยไม่มีการปรึกษาหารือ หรือพิจารณาตามหลักวิชาการ
พันตำรวจโททักษิณ ชินวัตร นายกรัฐมนตรี